Nicolas Jenson
Nicolas Jenson var en franskfødt bogtrykker, oprindeligt mønt-mester i Tours. Fra ca. 1470 til sin død virkede han i Venezia.
Nicolas Jenson er ophavsmand til den første rene antikvaskrift, hvis smukke design navnlig siden 1890'erne har været stilmæssigt forbillede for mange kendte bogskrifter i renæssancestil, fx William Morris' Golden Type (1891), J.M. Dents  Jenson (1909), Bruce Rogers' Centaur (1914), George Abrams' (1919-2001) Abrams Venetian (1987) og Robert Slimbachs (f. 1956) Adobe Jenson (1994).
Dertil kan føjes en række tyske efterligninger helt tilbage fra o. 1890, heriblandt den skrift, som introducerede Jenson-designet i Danmark, en stilefterligning støbt af Bauersche Giesserei, importeret og benyttet af bogtrykkeren Kristian Kongstad i Niels Pedersens bog Kirken i Tibirke (1903).